In die Plaat-kompetisie van die reeks is daar nie veel tussen die spanne te kies nie. Marais Viljoen het vir Kempton Park met 34-33 naelskraap verslaan, terwyl Eldoraigne vir die Hoërskool Rustenburg met 46-28 met die kous oor die kop huis toe gestuur het. Eldos se senter Shayne Bolton het met vier skitterende drieë gewys dat hy dalk ‘n Ligblou-trui op die Cravenweek moes dra.
Potchefstroom Volkskool het ook ‘n droogte verbreek deur vir die eerste keer sedert 2011 as kampioen van die Luiperds gekroon te word. Dit was wel die skool se 26ste keer wat hy die Jacob Wilkens-trofee omhoog kon hou.
Hoërskool Alberton is die Leeu-kampioen na hy Randburg in die eindstryd met 33-19 verslaan het. In die Valke se eindstryd het Heidelberg Volkskool vir Die Anker van Brakpan met 25-16 geklop.
Welkom Gimnasium het nie sy gelyke in die Noord-Vrystaat nie. Gimmies het Goudveld-Hoërskool in die twee spanne se jaarlikse interskole 36-16 die loef afgesteek.